13 Ka jalo, re ka nna ra ipotsa jaana, ‘A ke ikobela Jehofa mo ditirong tsa me tsa letsatsi le letsatsi, tota le mo dikgannyeng tse go lebegang e le tsa botho?’ Jesu o ne a re: “Motho yo o ikanyegang mo go se sebotlana thata o ikanyega le mo go se segolo, le motho yo o sa siamang mo go se sebotlana thata ga a a siama le mo go se segolo.” (Luke 16:10) A re ‘tsamayatsamaya mo bothokgaming jwa pelo ya rona’ tota le ‘mo teng ga ntlo ya rona,’ kwa re sa bonweng ke batho teng? (Pesalema 101:2) Ee, le fa re ntse re le mo ntlong ya rona, boikanyegi jwa rona bo ka lekwa. Kwa dinageng tse dintsi tse go tlwaelegileng kwa go tsone gore batho ba nne le dikhomputara mo magaeng a bone, batho ba ka bona ditshwantsho tse di maswe motlhofo fela. Dingwaga di se kae tse di fetileng, motho o ne a ka bona ditshwantsho tse di ntseng jalo fela ka go ya kwa mafelong a boitlosobodutu jwa boitsholo jo bo sa siamang. A re tla nna kutlo mme re dirise mafoko ano a ga Jesu: “Mongwe le mongwe yo o nnang a lebile mosadi mo a nnang le kgotelo ka ntlha ya gagwe, o setse a dirile boaka le ene mo pelong ya gagwe”? Ee, a re tla gana le gone fela go leba ditshwantsho tsa boitsholo jo bo sa siamang? (Mathaio 5:28; Jobe 31:1, 9, 10; Pesalema 119:37; Diane 6:24, 25; Baefeso 5:3-5) Go tweng ka dithulaganyo tsa thelebishene tse di tletseng thubakanyo? A re dumalana le Modimo wa rona, yo moya wa gagwe ‘o tlhoileng ope fela yo o ratang thubakanyo’? (Pesalema 11:5) Kgotsa go tweng ka go dirisa bojalwa mo go feteletseng mo sephiring? Baebele e kgala botagwa, mme gape e tlhagisa Bakeresete gore ba se ka ba ineelela go nwa “beine e ntsi.”—Tito 2:3; Luke 21:34, 35; 1 Timotheo 3:3.